钦定古今图书集成/理学汇编/文学典/第198卷 > 《唐异诗序》前人
## 钦定古今图书集成/理学汇编/文学典/第198卷 > 《唐异诗序》前人

皇宋处士唐异，字子正，人之秀也。之才之艺，揭乎清
名。西京故留台李公建中，时谓善画，为士大夫之所
尚，而子正之笔，实左右焉。江东林君复神于墨妙，一
见而叹曰：“唐公之笔，老而弥壮。”东宫故谕德崔公遵
度，时谓善琴，为士大夫之所重，而子正之音，尝唱和
焉。高平范仲淹师其弦歌，尝贻之书曰：“崔公既没，琴
不在兹乎？处士二妙之外，嗜于《风》《雅》，探幽索奇，不知
其老之将至。一日以集相示，俾为序焉。嘻！诗之为意
也，范围乎一气，出入乎万物，卷舒变化，其体甚大。故
夫喜焉如春，悲焉如秋，徘徊如云，峥嵘如山，高乎如
日星，远乎如神仙，森如武库，锵如乐府，羽翰乎教化
之声，献酬乎仁义之醇。上以德于君，下以风于民。不然，何以动天地而感鬼神哉？而诗家者流，厥情非一，
失志之人其辞苦，得志之人其辞逸，乐天之人其辞
达，觏闵之人其辞怒。如孟东野之清苦，薛许昌之英
逸，白乐天之明达，罗江东之愤怒”，此皆与时消息，不
失其正者也。五代以还，斯文大剥，悲哀为主，风流不
归。皇朝龙兴，颂声来复，“《大雅》君子，当抗心于三代。然
九州之广，庠序未振，四始之奥，讲议盖寡。其或不知
而作，影响前辈，因人之尚，忘己之实，吟咏性情而不
顾其分，风赋比兴而不观其时，故有非穷途而悲，非
乱世而怨，华车有寒苦之述，白社为骄奢之语，学步
不至，效颦则多。以至靡靡增华，愔愔相滥，仰不主乎
规谏”，俯不主乎劝诫，抱郑、卫之奏，责夔、旷之赏，游西
北之流，望江海之宗者有矣。观乎处士之作也，孑然
弗伦，洗然无尘，意必以淳，语必以真，乐则歌之，忧则
怀之。无虚美，无苟怨，隐居求志，多优游之咏。天下有
道，无愤惋之作，《骚》《雅》之际，此无愧焉。览之者有以知
诗道之艰，国风之正也。时天圣四年五月“日序。”